ซีไอเอ็มบีไทย เตรียมขออนุมัติเพิ่มทุน 3,000 ล้านบาท
ธนาคาร ซีไอเอ็มบี ไทย เตรียมเสนอต่อที่ประชุมสามัญผู้ถือหุ้น ขออนุมัติการเพิ่มทุน 3,000 ล้านบาท รองรับการขยายธุรกิจของธนาคาร
26 มี.ค. 2553

ธนาคาร ซีไอเอ็มบี ไทย เตรียมเสนอต่อที่ประชุมสามัญผู้ถือหุ้น ขออนุมัติการเพิ่มทุน 3,000 ล้านบาท รองรับการขยายธุรกิจของธนาคาร 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย กล่าวว่า การเพิ่มทุนจดทะเบียนของธนาคาร จะทำโดยการออกและเสนอขายหุ้นสามัญใหม่จำนวน 2,966 ล้านหุ้น ราคาพาร์ 0.50 บาท ต่อหุ้น เสนอขายให้กับผู้ถือหุ้นเดิมของธนาคาร ในสัดส่วน 9 หุ้นเดิมต่อ 2 หุ้นใหม่ ที่ราคา 1 บาทต่อหุ้น ซึ่งจะส่งผลให้ทุนจดทะเบียนของธนาคารเพิ่มขึ้นเป็น 8,157 ล้านบาท  จากปัจจุบันอยู่ที่ 6,674 ล้านบาทเพื่อรองรับต่อการขยายธุรกิจและการเติบโตของธนาคารในอนาคต คาดว่าการเพิ่มทุนของธนาคารจะสามารถดำเนินการได้เสร็จสิ้นภายในครึ่งแรกของปี 2553 นี้ และเชื่อว่าจะได้รับความสนใจจากผู้ถือหุ้นรายย่อย
นอกจากนี้ จะขายหุ้นที่ถือใน 3 บริษัท ให้แก่ บริษัทแม่ คือ กลุ่มซีไอเอ็มบี เพื่อให้ธนาคาร 
ซีไอเอ็มบี ไทยสามารถมุ่งเน้นไปที่การสร้างความเติบโตในธุรกิจการเป็นธนาคารเชิงพาณิชย์ได้อย่างเต็มที่ ซึ่งหุ้น 3 บริษัทนั้น ประกอบด้วย บริษัทบริหารสินทรัพย์สาทร ขายในราคา 229 ล้านบาท บริษัทหลักทรัพย์จัดการกองทุน บีที ในราคา 249.99  ล้านบาท และบริษัท เวิลด์คลาส เรนท์ อะ คาร์ ในราคา 73.85 ล้านบาท